Pta-bejaarde deur honde verskeur | Maroela Media
Tom Chapman in die ambulans. Foto: Verskaf
Oudsupt. Tom Chapman (74) het Maandagoggend, half verlam, verwoed geveg om twee honde met sy regterhand van sy gesig af weg te hou nadat dié hom buite sy huis aangeval het.
Sy vrou, Francis Chapman (72), het Dinsdag aan Maroela Media gesê die egpaar woon die afgelope vyf jaar in hul huis in Louis Trichardstraat in Parktown Estate in Pretoria se Moot-gebied.
"My man is omstreeks 10:00 na buite om die motorhek te gaan oopmaak vir 'n vriendin wat sou kom kuier het. Sy kom loer gereeld in om te kyk of alles nog reg is hier by ons," het Francis gesê.
Sy het gesê sy en Tom het die hele oggend gehoor die honde in die buurt is onrustig en blaf onnodig, maar weet nou nog nie hoekom nie.
"Ons buurvrou het terselfdertyd hul hek oopgemaak om haar motor uit te trek en skielik toe storm twee honde daar uit en tackle vir Oupa buite die erf."
Elmarie Linde, die DA-raadslid in wie se wyk die voorval plaasgevind het, het verduidelik 'n voorlopige ondersoek dui daarop dat die buurman aan die ander kant van die Chapman-egpaar se bure, glo bouwerk op sy perseel doen. Daar word glo vier middelmatige na groot honde van gemengde rasse aangehou.
"Twee van die honde het vermoedelik op boumateriaal geklouter en op dié manier in die Chapmans se bure se erf beland en in die straat ingehardloop toe die buurvrou die hek oopmaak."
Francis verduidelik Tom het in 2005 'n beroerte gehad wat die hele linkerkant van sy lyf verlam gelaat het.
"Hy het sedertdien rehabilitasie ondergaan en kon weer mooi loop maar hy sukkel nog met sy balans en die honde het hom maklik omgespring."
Francis het gesê toe sy buite kom was die hek toe en kon sy nie uit die erf kom nie aangesien die hek met 'n afstandbeheerder oop- en toemaak. "Ek was halfpad om oor die muur te klim en het net gesien hoe die honde Oupa aan die linkerkant van sy lyf byt en nie wil los nie. Tom het met sy regterhand gekeer dat die honde nie sy gesig verskeur nie. Die honde het stukke vleis uit sy linkerarm en -been geskeur, maar gelukkig nie 'n hoofslagaar beskadig nie."
Intussen het Phillip Snyders, koster van die NG gemeente Mootvallei, opgedaag en probeer om die honde van Tom af te kry. Hy is ook erg beseer toe die honde hom aan die been beetgekry het. 'n Motoris, Marchel Nienaber, het ook stilgehou om help en is ook gebyt.
Tom en Francis Chapman.
Snyders kon uiteindelik die honde verjaag nadat die buurvrou 'n tuingraaf vir hulle aangegee het om die honde van Tom af te kry. Die polisie is ook intussen ontbied nadat Francis hulp op die plaaslike gemeenskappolisiëringforum se radio ontbied het. Snyders het Tom se lewe gered deur die honde van hom af weg te hou terwyl noodhulp op Tom toegepas is. Polisiebeamptes moes die honde doodskiet toe hulle verwilderd deur die buurt gehardloop het.
Tom het erge bytmerke aan albei sy arms en bene opgedoen en al twee sy ore is verskeur. Tom en Snyders is na hospitale geneem vir behandeling.
Tom word in die waakeenheid van die Eugène Marais-hospitaal behandel. Hy het erge pyn en is op sterk medikasie. Sy toestand is stabiel.
Francis raak bewoë as sy sê: "Ek glo nie my man sal weer kan loop nie. Ons sal nou 'n rolstoel moet aanskaf met geld wat ek nie weet van waar af dit gaan kom nie. Hy het gisteraand 'n goeie aand gehad, maar ek weet nog nie wat die toestand van sy wonde is nie en of hy dalk sy been gaan verloor nie. Toe ek sy wonde toegedruk het [ná die aanval] het ek gesien daar is senuwees beskadig."
Sy het gesê die afgelope vyf jaar wat hulle daar woon het hulle nog nie 'n probleem met die honde gehad nie.
Linde het gesê die eienaar van die honde was nie tuis toe sy in die middag 'n besoek daar gaan aflê het nie. Die honde se eienaar is glo 'n dokter van Nigerië en was by die werk.
"Die slagoffers is geregtig om siviele sake aanhangig te maak vir verdere ondersoek. Die metro kan wel ondersoek of daar enige munisipale bepalings oortree is en daarvolgens optree. Volgens dié bepalings mag 'n huiseienaar of huurder nie meer as drie honde op 'n erf aanhou nie," het Linde gesê.
Sy het inwoners versoek om ten alle tye te verseker dat hul honde nie uit hul erf kan kom nie.
Francis het die GPF, ambulansdienste, polisie en almal wat gehelp het bedank.
Dis nou al die hoeveelste een die jaar? Hoop die honde word van kant gemaak en die eienaar n hengse boete en hospitaal kostes en vir die trauma
Dawson : Hul het in berig gese "Polisiebeamptes moes die honde doodskiet toe hul verwilderd deur die buurt gehardloop het"
En so word berig gelees van honde wat tot boer en sy werkers se redding kom tydens gewapende roof op plaas. Honde so onvoorspelbaar, wees maar altyd paraat.
Los die honde uit. Straf die eienaar. As ek 'n hond was en 'n nigerier my eienaar, sou ek ook my kop verloor.
Ek hoop só daar's 'n prokureur wat simpatie het met seniorburgers en wat sommer hierdie saak pro-bono gryp. Ek glo dat as Maroela so 'n samaritaansdaad publiseer sal daardie prokureur soveel besigheid kry, hy sal nie kan draai nie.